**Ministru kabineta noteikumu projekta** „**Grozījums Ministru kabineta 2010.gada 9.novembra noteikumos Nr.1041 „Kārtība, kādā paredzami valsts budžeta līdzekļi Eiropas Savienības struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums | Ministru kabineta 2012.gada 24.janvāra sēdes protokollēmums (prot. Nr.5 22.§), ar kuru Finanšu ministrijai uzdots izstrādāt priekšlikumus grozījumiem normatīvajos aktos Eiropas Savienības struktūrfondu un Kohēzijas fonda (turpmāk– ES fondi) ieviešanas jomā, lai precizētu ES fondu vadībā iesaistīto institūciju un Finanšu ministrijas tiesības un pienākumus saistībā ar Eiropas Savienības fondu maksājumu apturēšanu ministrijai vai iestādei. Projekta izstrāde paredzēta arī kā viens no ES fondu vadības un kontroles sistēmas trūkumu novēršanas pasākumiem, kas jāveic, lai Eiropas Komisija atjaunotu maksājumus visās darbības programmās („Nodarbinātība un cilvēkresursi”, „Uzņēmējdarbība un inovācijas”, „Infrastruktūra un pakalpojumi”). Pamatojoties uz Eiropas Komisijas Reģionu politikas ģenerāldirektorāta (turpmāk – DG REGIO) 2012.gada 27.janvāra vēstuli Nr.H2/DS/sl D(2001) 1530145 un Nodarbinātības, sociālo lietu un iekļautības ģenerāldirektorāta (turpmāk– DG EMPLOY) 2012.gada 1.februāra vēstuli Nr.EMPL/E5/ZR/as, šobrīd Latvijai atbilstoši Padomes 2006.gada 11.jūlija Regulas (EK) Nr.1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1260/1999 (turpmāk – Regula Nr.1083/2006), 91.pantam ir apturēti maksājumi visās trīs darbības programmās. |
|  2. |  Pašreizējā situācija un problēmas | DG REGIO 2012.gada 27.janvāra vēstulē Nr.H2/DS/sl D (2001) 1530145 un DG EMPLOY 2012.gada 1.februāra vēstulē Nr.EMPL/E5/ZR/as norādīts, ka no nacionālās sistēmas audita ziņojuma un no gada kontroles ziņojuma par 2011.gadu izriet, ka starpniekinstitūcijas (atbildīgās iestādes un sadarbības iestādes) ne vienmēr ievēro vadošās iestādes ieteikumus un ka vadošajai iestādei nav pietiekamu pilnvaru panākt tās ieteikumu ievērošanu attiecībā uz kontroles sistēmas stiprināšanu, ja tā nav apmierināta ar starpniekinstitūciju darbu. Tas, savukārt, rada Regulas Nr.1083/2006 59.panta 2.punkta, 60.panta b) punkta un Regulas Nr.1828/2006 12. un 13.panta pārkāpumu. Minētās normas nosaka, ka dalībvalsts var iecelt vienu vai vairākas starpniekinstitūcijas, lai veiktu dažus vai visus vadošās iestādes uzdevumus tās atbildībā. Savukārt vadošā iestāde pārbauda līdzfinansēto ražojumu un pakalpojumu piegādi un to, vai finansējuma saņēmēju deklarētie darbību izdevumi ir faktiski veikti un atbilst Kopienas un attiecīgās valsts noteikumiem.Saskaņā ar ES fondu ieviešanas normatīvo ietvaru vadošā iestāde var uzticēt dažus vai visus tās uzdevumus starpniekinstitūcijām. Taču tā nevar deleģēt vispārēju atbildību par šo uzdevumu atbilstošu izpildi. Līdz ar to vadošajai iestādei kā uzraudzības institūcijai ir jānodrošina, ka šie uzdevumi ir pienācīgi izpildīti. Lai gan Eiropas Savienības struktūrfondu un Kohēzijas fonda vadības likuma 9.pantā vadošajai iestādei ir noteiktas tiesības veikt ES fondu ieviešanas kontroli un revīziju, lai nodrošinātu ES fondu vadību un tās īstenošanas efektivitāti, šobrīd normatīvajos aktos nav pietiekami konkrēti noteikti pasākumi, kādus vadošā iestāde var veikt, ja tā savu pārbaužu, iekšējā vai jebkura ārējā audita rezultātā secina, ka kādas atbildīgās iestādes vai sadarbības iestādes vadības un kontroles sistēma nenodrošina tai iestādei deleģēto funkciju pienācīgu izpildi. Tāpēc ES fondu vadības un kontroles sistēmas trūkumu novēršanas rīcības plānā, kas izstrādāts, pamatojoties uz minētajām DG REGIO un DG EMPLOY vēstulēm, un saskaņots ar revīzijas iestādi, ir paredzēti arī pasākumi vadošās iestādes kontroles funkciju stiprināšanai ar mērķi stiprināt vadības un kontroles sistēmu gadījumos, ja vadošā iestāde nav apmierināta ar šo starpniekinstitūciju darbu. Plānā paredzētas vadošās iestādes tiesības apturēt maksājumus dažādos ES fondu ieviešanas līmeņos (darbības programmā, prioritātē, pasākumā, aktivitātē, apakšaktivitātē). Lai minētos pasākumus nostiprinātu normatīvajos aktos, nepieciešams izdarīt grozījumus Ministru kabineta 2010.gada 9.novembra noteikumos Nr.1041 „Kārtība, kādā paredzami valsts budžeta līdzekļi Eiropas Savienības struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība” (turpmāk – MK noteikumi Nr.1041), kas regulē ES fondu maksājumu veikšanas un izdevumu deklarācijas sagatavošanas kārtību. |
|  3. | Saistītie politikas ietekmes novērtējumi un pētījumi | Projekts šo jomu neskar. |
|  4. | Tiesiskā regulējuma mērķis un būtība | Ministru kabineta noteikumu projekta „Grozījums Ministru kabineta 2010.gada 9.novembra noteikumos Nr.1041 „Kārtība, kādā paredzami valsts budžeta līdzekļi Eiropas Savienības struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība”” (turpmāk– MK noteikumu projekts) mērķis ir noteikt vadošās iestādes rīcību, ja tā konstatē, ka kāda atbildīgā iestāde vai sadarbības iestāde nespēj veikt tām deleģētās funkcijas atbilstoši ES fondu ieviešanu regulējošiem normatīvajiem aktiem un ES fondu vadības un kontroles sistēmas prasībām. Šāds regulējums mazinās risku, ka Eiropas Komisija arī nākotnē varētu apturēt maksājumu termiņu.MK noteikumu projekts paredz:1) pienākumu sertifikācijas iestādei, pamatojoties uz vadošās iestādes lēmumu par darbības programmas, prioritātes, pasākuma, aktivitātes, apakšaktivitātes vai projekta ietvaros veikto izdevumu deklarēšanas apturēšanu Eiropas Komisijā, uz laiku līdz attiecīgo trūkumu novēršanai, apturēt turpmāku minēto izdevumu deklarēšanu Eiropas Komisijā, ja:- revīzijas iestādes vai ārējā audita ziņojumā konstatēts, ka atbildīgās iestādes vai sadarbības iestādes vadības un kontroles sistēmā ir būtiski trūkumi (Respektīvi, sistēma darbojas daļēji- gadījums, kad audita rezultātā konstatēts, ka nepieciešami būtiski uzlabojumi, jo konstatēti trūkumi, kas būtiski ietekmē Eiropas Savienības fondu vadības un kontroles sistēmas darbību. Sistēma nedarbojas- konstatēts liela apjoma sistemātisks būtisks trūkums, kurš būtiski ietekmē ES fondu vadības un kontroles sistēmas darbību.);- ministrijas, kuras ietvaros izveidota atbildīgā iestāde vai sadarbības iestāde, iekšējā audita struktūrvienības darba salīdzinošās pārbaudes vai audita lietas kvalitātes pārbaudes rezultātā konstatēts, ka atbildīgās iestādes vai sadarbības iestādes vadības un kontroles sistēmā ir būtiski trūkumi;- vadošā iestāde atbildīgās iestādes vai sadarbības iestādes pārbaudē ir konstatējusi būtiskus trūkumus tās vadības un kontroles sistēmā;- vadošās iestādes rīcībā ir cita objektīva un pamatota informācija, kas liecina par Padomes regulas (EK) Nr.1083/2006 60.pantā minēto un saskaņā ar Latvijas Republikas normatīvajiem aktiem atbildīgajai iestādei vai sadarbības iestādei deleģēto uzdevumu nepienācīgu izpildi un pastāv Padomes regulas (EK) Nr.1083/2006 91. vai 92.pantā minētā gadījuma iestāšanās iespējamība. 2) atbildīgās iestādes vai sadarbības iestādes un vadošās iestādes turpmāko rīcību pēc iepriekšminētā vadošās iestādes lēmuma pieņemšanas. Pēc šāda lēmuma pieņemšanas attiecīgajai atbildīgajai iestādei vai sadarbības iestādei būs pienākums izstrādāt trūkumu novēršanas rīcības plānu, saskaņot to ar vadošo iestādi un tajā noteiktajos termiņos un kārtībā ieviest. 3) pēc trūkumu novēršanas rīcības plānā paredzēto pasākumu ieviešanas vadošā iestāde pārbaudīs, vai minētie pasākumi ieviesti atbilstoši plānā noteiktajam. Ja vadošā iestāde secinās, ka iepriekš konstatētie trūkumi novērsti, tā pieņems lēmumu atsākt darbības programmas, prioritātes, pasākuma, aktivitātes, apakšaktivitātes vai projekta ietvaros veikto izdevumu deklarēšanu Eiropas Komisijā. 4) Ja atbildīgā iestāde vai sadarbības iestāde un vadošā iestāde nespēs vienoties par trūkumu novēršanas rīcības plānu vai atbildīgā iestāde vai sadarbības iestāde nebūs īstenojusi pasākumus atbilstoši trūkumu novēršanas rīcības plānā noteiktajam, vadošā iestāde informēs Ministru kabinetu. |
|  5. | Projekta izstrādē iesaistītās institūcijas | Finanšu ministrija, Valsts kase, Centrālā finanšu un līgumu aģentūra |
|  6. | Iemesli, kādēļ netika nodrošināta sabiedrības līdzdalība | Sabiedrības līdzdalība netika nodrošināta, jo ar MK noteikumu projektu tiek ieviestas Eiropas Komisijas prasības stiprināt vadošās iestādes pilnvaras panākt, lai atbildīgās iestādes un sadarbības iestādes ievērotu vadošās iestādes ieteikumus, un MK noteikumu projektā iekļautie pasākumi ir saskaņoti ar revīzijas iestādi. |
|  7. |  Cita informācija | MK noteikumu projekts ir mehānisms, kas tiks piemērots, lai novērstu nepilnības atbildīgās iestādes, sadarbības iestādes darbībā. Tā piemērošana neietekmēs attiecīgās aktivitātes/apakšaktivitātes īstenošanu, tai skaitā neskars finansējuma saņēmēju, kas projektu īstenojis labticīgi, ievērojot normatīvajos aktos un vienošanās/līgumā par ES fondu projekta īstenošanu ietvertās prasības, respektīvi, maksājumi finansējuma saņēmējiem tiks nodrošināti normatīvajos aktos un līgumā vai vienošanās noteiktajā kārtībā. Neatbilstību konstatēšana projektos un neatbilstoši veikto izdevumu atgūšana notiks saskaņā ar MK 2010.gada 10.augusta noteikumiem Nr.740 „Kārtība, kādā ziņo par Eiropas Savienības struktūrfondu un Kohēzijas fonda ieviešanā konstatētajām neatbilstībām, pieņem lēmumu par piešķirtā finansējuma izlietojumu un atgūst neatbilstošos izdevumus”, neatkarīgi no paredzētajiem grozījumiem MK noteikumos Nr.1041. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Eiropas Savienības fondu vadībā iesaistītās institūcijas |
|  2. |  Projekta izpildes ietekme uz pārvaldes funkcijām | Vadošajai iestādei nostiprinātas tiesības pieņemt lēmumu uz laiku līdz attiecīgo trūkumu novēršanai apturēt turpmāku darbības programmas, prioritātes, pasākuma, aktivitātes, apakšaktivitātes vai projekta ietvaros veikto izdevumu deklarēšanu Eiropas Komisijā. Savukārt atbildīgajām iestādēm un sadarbības iestādēm, ja pieņemts minētais lēmums attiecībā uz to pārziņā esošajām aktivitātēm, apakšaktivitātēm vai projektiem, izstrādāt konstatēto trūkumu novēršanas rīcības plānu, saskaņot to ar vadošo iestādi un ieviest minētajā plānā paredzētos pasākumus atbilstoši plānā noteiktajiem termiņiem un kārtībai. |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide |  MK noteikumu projekta izpildei nav nepieciešams radīt jaunas institūcijas |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija |  MK noteikumu projekta izpildei nav nepieciešams likvidēt esošās institūcijas |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija | MK noteikumu projekta izpildei nav nepieciešams reorganizēt esošās institūcijas. |
|  6. |  Cita informācija | Nav |

# Anotācijas II, III, IV, V, VI sadaļa – projekts šo jomu neskar.

# Finanšu ministrs A.Vilks

30.03.12. 15:19

1 383

Z.Logina

67083936, Zane.Logina@fm.gov.lv